## La Generalitat i l’UJI destinen 7,3 milions d’euros per a un nou centre que avança en la modernització pedagògica i digital de les aules

*** El director general de Ciència i Investigació ha assistit a la inauguració del Centre d’Innovació Educativa i Tecnologies Digitals
* El CIETD compta amb prop 4.000 metres quadrats expressament adaptats a les necessitats pedagògiques actuals**

El director general de Ciència i Investigació, Rafa Sebastián, ha assistit este dimecres a la Inauguració del Centre d’Innovació Educativa i Tecnologies Digitals (CIETD) de la Universitat Jaume I de Castelló.

Per a posar en marxa este centre d’innovació, la Generalitat i l’UJI han invertit de manera cofinançada 7,3 milions d’euros, destinats a crear a prop 4.000 metres quadrats expressament adaptats a les necessitats pedagògiques actuals.

Esta nova infraestructura situa la innovació docent, la formació del professorat i la transferència de coneixement educatiu en el centre de l’estratègia universitària i del sistema educatiu valencià. Amb este edifici, Castelló i la Comunitat Valenciana avancen en la modernització pedagògica i digital de les aules.

Segons el director general, este centre que s’inaugura “és l’aposta compartida entre l’UJI i la Generalitat per connectar la pràctica d’aula amb la millor investigació universitària i per accelerar la transferència de metodologies, tecnologies i evidències cap als centres educatius. El CIETD naix, des del seu origen, amb una vocació de *hub* obert localment i globalment, per a provar, avaluar i escalar solucions que milloren l’aprenentatge del nostre alumnat i l’acompanyament al nostre professorat”.

Rafa Sebastián ha assenyalat que este edifici destaca també per la seua sostenibilitat, “és un centre que mira el futur, que unix esforços i que acobla talent. Una infraestructura que resumix el millor de la nostra universitat pública i del nostre sistema educatiu: la seua capacitat de transformar la societat a través del coneixement, la igualtat d’oportunitats i el compromís amb el territori”.

La inauguració d’este centre s’integra en el pla d’infraestructures de l’UJI impulsat en col·laboració amb la Generalitat. “A l’obertura de l’edifici que hui estrenem se suma l’immoble orientat a la investigació inaugurat este mateix any (5,9 milions d’euros), així com una intervenció actualment en execució, pròxima al milió d’euros, per a l’ampliació del Centre d’Investigació en Robòtica i Tecnologies Subaquàtiques (CIRTESU)” ha finalitzat el director general de Ciència i Investigació.

Fecha: 01/10/2025